खाना खाने दे बाद रौनकसिंह घरै दे दफ्तरै च बेहियै घट्ट कशा घट्ट दो घैटें फाईलां लेइयै बौंह्दा, उदे कोल जिन्ना चिर सैक्रेट्री बौंह्दा तृप्ता कन्ने आले कमरे च बैठी दी रौंह्दी, ते कनटैह् लाइयै उन्दियां गल्लां सुनदी रौंह्दी। जेलै सैक्रेट्री टुरी जंदा तां ओह् रोनकसिंहै कोल जाई बौंह्दी। रौनकसिंह उदे कन्ने गल्लां करदे-करदे अपनियें केइयें मुश्कलें दे हल तुप्पी लैंदा हा। गल्लें गल्लें उनें गी ध्यान गै नेईं रौंह्दा जे बारां बज्जी गेदे न। ख्याल औदा तां उट्ठियै सौने आले कमरें आली बक्खी टुरी पौंदे।